Fostul prim-adjunct al directorului SRI, Florian Coldea, a transmis, vineri seară, prin intermediul avocatului său, prima reacție după ce a fost pus sub acuzare pentru trafic de influenţă, alături generalul Dumitru Dumbravă, fost şef în SRI, de către procurorii DNA, precizând că se consideră nevinovat și că a respectat întotdeauna spiritul și litera legii.
De asemenea, el a transmis și că are încredere în justiția din România, pentru a-şi dovedi nevinovăția.
Precizările făcute de Florian Coldea, în comunicatul transmis de avocatul său și citat de G4Media.ro:
- „Având în vedere decizia procurorilor DNA de dispunere a măsurii de punere în mișcare a acțiunii penale, în dosarul cu nr. 52/1/P/2024, urmare a sesizării acestora în contextul unui denunț formulat de o persoană condamnată în prima instanța, țin să precizez următoarele:
- Mă consider nevinovat pentru faptele de care am fost acuzat;
- Am respectat întotdeauna spiritul și litera legii, atât că demnitar al statului român, cât și ca persoană privată, având convingerea fermă că nimeni nu este mai presus de lege;
- Am încredere în justiția din România, așa cum am avut întotdeauna, pentru a-mi susține și dovedi nevinovăția în ceea ce privește acuzațiile care mi se aduc;
- Pe parcursul desfășurării procesului penal, voi susține cu onestitate și promptitudine toate demersurile legale și voi colabora pe deplin cu organele de cercetare penală pentru stabilirea adevărului și nevinovăției mele;
- În condițiile intenselor campanii mediatice interesate, pe care le derulează anumite trusturi media, cu promovarea de afirmații defăimătoare la adresa mea care nu au nicio legătură cu realitatea și cu interesul public, ci cu interese obscure ale unor personaje decredibilizate, nu voi face alte declarații publice înainte de finalizarea anchetei”.
DNA a anunţat oficial vineri că Florian Coldea şi generalul Dumitru Dumbravă au fost plasaţi sub control judiciar pe cauţiune, cu interdicţia de a părăsi teritoriul ţării.
A fost de asemenea plasat sub control judiciar și avocatul Doru Trăilă, după audieri maraton într-un dosar în care sunt acuzați de trafic de influență și de spălare de bani.
Procurorii au stabilit o cauțiune de 500.000 de lei, cu un termen de 7 zile pentru plata sumei.
O a patra persoană pusă sub acuzare este Dan Tocaci, un apropiat al celor trei.
„Procurorii din cadrul Direcţiei Naţionale Anticorupţie - Secţia de combatere a corupţiei au dispus punerea în mişcare a acţiunii penale şi luarea măsurii controlului judiciar pe cauţiune, începând cu data de 24 mai 2024, faţă de patru persoane (doi foşti militari, în prezent asociaţi în cadrul unor societăţi, un avocat din cadrul Baroului Bucureşti şi o persoană fără calitate specială), pentru săvârşirea unor infracţiuni de trafic de influenţă, forma participaţiei penale fiind autoratul şi complicitatea”, a transmis DNA.
Aceştia au fost audiaţi timp de aproape 15 ore, fiind lăsaţi să plece din sediul DNA, vineri dimineaţă, în jurul orei 3:00.
Dosarul a fost deschis în urma unui denunț făcut de omul de afaceri Cătălin Hideg.
Citiți și:
- Acuzațiile denunțătorului lui Coldea: „M-au amenințat că nu știu cu cine mă pun, că ei conduc România”
- „Un mod de operare fundamentat încă din 2019”. STENOGRAME din dosarul generalilor SRI Coldea și Dumbravă, prezentați de intermediar drept „fondatorii statului paralel”: „E o persoană care e obișnuită să dea dispoziții”
- Povestea „câmpului tactic” al generalului SRI Dumbravă, chemat azi la DNA